**E L Ő T E R J E S Z T É S**

**Szombathely Megyei Jogú Város Önkormányzata Közgyűlésének**

**2024. december 19-i ülésére**

**Javaslat Szombathely Megyei Jogú Város Önkormányzata** **2025. évi átmeneti gazdálkodásáról szóló rendeletének megalkotására**

1. **Szombathely Megyei Jogú Város Önkormányzata 2025. évi átmeneti gazdálkodásáról szóló rendeletének megalkotása**

Szombathely Megyei Jogú Város Önkormányzata 2025. évi költségvetési rendeletének megalkotására várhatóan a 2025. februári Közgyűlésen kerül majd sor.

Az államháztartásról szóló 2011. évi CXCV. törvény 25. §-ában foglaltak szerint ezen esetben a helyi önkormányzat az átmeneti gazdálkodásáról rendeletet alkot, amelyben szabályozza az átmeneti időszak finanszírozási gyakorlatát.

A jogalkotásról szóló 2010. évi CXXX. törvény 17. §-a értelmében a jogszabály előkészítője – a jogszabály feltételezett hatásaihoz igazodó részletességű – előzetes hatásvizsgálat elvégzésével felméri a szabályozás várható következményeit. Ezen átmeneti gazdálkodásról szóló rendelettervezet esetében is elkészítettük a hatásvizsgálatot.

A tervezet társadalmi, gazdasági és költségvetési hatásait a rendelettervezethez fűzött indokolás tartalmazza. Környezeti és egészségi következményekkel nem kell számolni. Az adminisztratív terhek nem nőnek. A rendelettervezet megalkotásának szükségességére pedig a fentiekben már utaltunk. A jogszabály alkalmazásához szükséges személyi, szervezeti, tárgyi és pénzügyi feltételek rendelkezésre állnak.

1. **Javaslat az Interreg Central Europe CLHUBS elnevezésű pályázattal kapcsolatos döntés meghozatalára**

A CLHUBS projekt célja a „közösségi földterületek” - ami a magyar szóhasználatban önkormányzati tulajdonban lévő, jelenleg használaton kívüli ingatlanokat vagy földterületeket jelent - újrahasznosítása, amelyek szociális vállalkozások központjaiként működhetnek a célterületeken. A projekt a közép-európai régiókban jelentkező gazdasági kihívásokra válaszolva okos és fenntartható képzéseket kínál, különösen az ipari átmenetek és digitális gazdaság kihívásaival szembenéző perifériás területeken. Központi célkitűzése a közösségi és fenntartható gazdasági lehetőségek elősegítése a helyi közösségek támogatásával.

A projekt olyan innovatív megközelítést alkalmaz, amely közös erőforrásokat használ arra, hogy új készségeket fejlesszenek ki a résztvevők, valamint fenntartható, szociálisan érzékeny vállalkozási modelleket próbáljanak ki. A képzések középpontjában a zöld gazdaságra, digitalizációra és fenntartható mezőgazdaságra vonatkozó ismeretek állnak annak érdekében, hogy a helyi közösségek az innováció és fenntarthatóság eszközeit használva megerősíthessék gazdasági ellenálló képességüket.

Szombathely célja, hogy a projekt keretében helyi szereplőket képezzen, támogatást nyújtson közösségi kezdeményezésekhez, valamint új, fenntartható szolgáltatásokat indítson, amelyek helyi munkahelyeket teremthetnek és hosszú távon hozzájárulnak a város gazdasági fellendüléséhez. A projekt középpontjában a közösségi vállalkozások és képzések állnak, amelyek gyakorlati tudást adnak a résztvevőknek, helyi igényekre szabva.

A projekt egy széles körű nemzetközi partnerségen alapul, amely helyi önkormányzatokat, civil szervezeteket és szociális vállalkozásokat fog össze. A tapasztalatcserék és közös kezdeményezések révén a résztvevők új, fenntartható megoldásokat tanulhatnak és próbálhatnak ki, amelyek hosszú távon alkalmazhatók a város és akár a régió fejlesztésére.

A projekt eredményei nemcsak Szombathely, hanem más hasonló kihívásokkal küzdő városok és régiók számára is példát jelenthetnek a helyi gazdaságok megerősítésére és a fenntartható készségfejlesztésre. A projekt teljes mértékben összhangban van az EU fenntarthatósági és digitális fejlesztéseket célzó programjaival, és a helyi közösségek aktív bevonásával valósul meg.

A konzorciumban a magyaron kívül olasz, német és cseh partnerek vannak jelen. A projekt várható időtartama 2 év. A projekt teljes költségvetése hozzávetőlegesen 800 000 EUR, ebből Szombathely költségvetése kb. 180 000 EUR. A projekt támogatási intenzitásának 80%-át az ERDF teszi ki, 15%-át a hazai társfinanszírozás, így 5% önerő, kb. 9000 EUR biztosítása szükséges.

1. **Interreg Central Europe TWINTERACT elnevezésű pályázattal kapcsolatos döntés meghozatalára**

A TWINTERACT projekt célja az EU digitális iker megoldásainak felhasználása a demográfiai változások kihívásaival való szembenézésre és a közegészségügyi szolgáltatások elérhetőségének javítására Közép-Európában. A projekt a közösségek és az önkormányzati intézmények közötti együttműködést és az állampolgárok részvételét erősítve innovatív, digitális megoldásokkal kívánja egyszerűsíteni az önkormányzati, állami szolgáltatásokat és javítani az egészségügyi ellátó rendszereket, különösen a gazdaságilag elmaradottabb régiókban.

A projekt két kiemelt célt fogalmaz meg: egyrészt a közigazgatás digitális átállásának előmozdítását célozza, hogy hatékonyabb és állampolgárokhoz közelebb álló közszolgáltatások alakuljanak ki, másrészt a projekt innovatív digitális szolgáltatások tesztelését és bevezetését tervezi, amelyek lehetővé teszik a jobb koordinációt az egészségügyi szolgáltatások területén.

A projekt középpontjában egészségügyi és közigazgatási kihívásokra választ adó, digitális technológiák által vezérelt együttműködések állnak. A digitális iker megoldások célja, hogy javítsák az állampolgári részvételt, ezáltal pedig biztosítsák az igazságosabb és célzottabb stratégiák kidolgozását a közegészségügyben. A projekt a helyi közigazgatási szervek és fejlesztési intézmények kapacitásait is erősíteni kívánja az új technológiák alkalmazásával, hogy ezek a megoldások a demográfiai változásokra és a lakossági igényekre hatékonyan reagáljanak.

Szombathely célja a projekt keretein belül a Szombathely2030 komplex fejlesztési programban megfogalmazott célokkal összhangban, a digitális és fenntartható megoldások bevezetése, valamint a gazdasági versenyképesség elősegítése a Szombathelyen élők életminőségének javítása érdekében. A program központi eleme az ipari szerkezetváltás, az ipari digitalizáció és az egészségügyi ipar fejlesztésére fókuszálva, különös tekintettel a digitális egészségügyre és a komplex rehabilitációra. A város lehetőséget lát abban, hogy a TWINTERACT projekt révén közös digitális fejlesztésekben vegyen részt, innovatív, hatékony szolgáltatásokat teszteljen és hosszú távú, fenntartható együttműködéseket építsen ki.

A projekt nemcsak technológiai fejlesztéseket hoz magával, hanem hozzájárul a határokon átnyúló együttműködések megerősítéséhez is. A digitális iker megoldások lehetőséget adnak arra, hogy az állami, illetve az önkormányzati szervek jobban megértsék és kezeljék az új kihívásokat, miközben hatékonyabb közszolgáltatásokat biztosítanak az állampolgárok számára.

A projekt várható időtartama 1,5 év, a projekt konzorciumában 6 partner vesz részt. A projekt költségvetése hozzávetőlegesen 798 500 EUR, amelyből Szombathely Megyei Jogú Város Önkormányzatának költségvetése kb. 115 000-140 000 EUR. A projekt támogatási intenzitásának 80%-át az ERDF teszi ki, 15%-át a hazai társfinanszírozás, így 5% önerő, kb. 7000 EUR biztosítása szükséges.

Kérem a Tisztelt Közgyűlést, hogy a rendelet tervezetét és az előterjesztést megtárgyalni, a rendeletet megalkotni, és a határozati javaslatokat jóváhagyni szíveskedjék.

**Szombathely, 2024. december „ ”**

**/: Dr. Nemény András :/**

**I.**

**HATÁROZATI JAVASLAT**

**.…/2024. (XII.19.) Kgy. sz. határozat**

1. Szombathely Megyei Jogú Város Közgyűlése egyetért azzal, hogy az Önkormányzat a**z Interreg Central Europe CLHUBS elnevezésű** pályázatban részt vegyen, és felkéri a polgármestert a pályázat benyújtásához szükséges dokumentumok aláírására.

2. A Közgyűlés úgy dönt, hogy nyertes pályázat esetén a Közgyűlés a felhalmozási kiadások – projektek – önerő, hozzájárulás, előkészítés, egyéb beruházási feladatok tételsor terhére biztosítja kb. 9000 EUR összegű önerőt.

**Felelős:** Dr. Nemény András polgármester

            Dr. Horváth Attila alpolgármester

            Dr. Károlyi Ákos jegyző

(A végrehajtás előkészítéséért:

             Dr. Gyuráczné dr. Speier Anikó, a Városüzemeltetési és Városfejlesztési Osztály vezetője

Stéger Gábor, a Közgazdasági és Adó Osztály vezetője)

**Határidő:** azonnal

**II.**

**HATÁROZATI JAVASLAT**

**.…/2024. (XII.19.) Kgy. sz. határozat**

1. Szombathely Megyei Jogú Város Közgyűlése egyetért azzal, hogy az Önkormányzat a**z Interreg Central Europe TWINTERACT elnevezésű** pályázatban részt vegyen, és felkéri a polgármestert a pályázat benyújtásához szükséges dokumentumok aláírására.

2. A Közgyűlés úgy dönt, hogy nyertes pályázat esetén a Közgyűlés a felhalmozási kiadások – projektek – önerő, hozzájárulás, előkészítés, egyéb beruházási feladatok tételsor terhére biztosítja kb. 7000 EUR összegű önerőt.

**Felelős:** Dr. Nemény András polgármester

            Dr. Horváth Attila alpolgármester

            Dr. Károlyi Ákos jegyző

(A végrehajtás előkészítéséért:

             Dr. Gyuráczné dr. Speier Anikó, a Városüzemeltetési és Városfejlesztési Osztály vezetője

Stéger Gábor, a Közgazdasági és Adó Osztály vezetője)

**Határidő:** azonnal